POSDUIF, die moderne multikulturele musiekgroep met die unieke naam is tans op almal se lippe! Dié energieke groep bestaan grotendeels uit lede van die gewilde musiekgroep RUBBER DUC – Nick Jordaan (kitaarspeler & sanger), Amiel Gopal (baskitaarspeler), Sheldon Sham (saksofoonspeler), Leeroy Sauls (dromspeler) en Brendan Campbell (vervaardiger en hoofkitaarspeler), met die toevoeging van James Boland as voorsanger.
Nou het hulle ook aangekondig dat hulle op die 12de Oktober 2019 by Weiveld in Pretoria optree en net soos hulle musiek is dié owindende nuus besig om soos ’n veldbrand onder aanhangers te versprei! Kaartjies kos R70 per persoon en kan by Ticketpro gekoop word, maar daar sal ook kaartjies by die deur beskikbaar wees. Deure open om 19h00 en die vertoning sal om 20h30 begin.
POSDUIF is in 2018 gestig en het die musiekbedryf betree met die enkelsnit en musiekvideo, Brandy Special, wat deur meer as 300 000 mense gesien is, gevolg deur hulle tweede enkelsnit en musiekvideo, Een Vir My, wat net so goed ontvang is. Dié liedjie is pas genomineer in die kategorie Liedjie van die Jaar vir die opkomende Bokkie toekennings deur Bok Radio en die ensemble is ook genomineer as Groep van die Jaar. Dié toekenningsgeleentheid vind plaas by die Grand West Casino in die Kaap op 6 Oktober 2019.
POSDUIF beloof om ‘n energieke vertoning na Weiveld te bring op die 12de Oktober soos nét hierdie 6-stuk groep kan! ‘n Ondervinding wat enige musiekliefhebber beslig nie moet misloop nie! Hulle musiek vind aanklank by ‘n wye gehoor en hulle goedvoelliedjies sal jou nie net in ’n goeie bui plaas nie, maar die unieke plaaslike ritmes sal jou ook uitnooi om saam te sing en dans.
Fotos: Tyler Walker – Big Red Photography